Diari Oficial de la Generalitat Valenciana


Sumari del DOGV 6269, del 18-05-2010 (2010/5617)

DECRET 83/2010, de 14 de maig, del Consell, pel qual s'autoritza la implantació d'ensenyaments universitaris oficials de màster pel procediment abreviat a la Universitat de València-Estudi General.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6269

Data del DOGV
:   18-05-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/5617


Data del document
:   14-05-2010

Organisme emissor
:   Conselleria d'Educació

Tipus de document
:   Decret

Descriptors 

:   * Universitat de València
    * ensenyament superior
    * universitat
    * legislació
    * centre d'ensenyament

DECRET 83/2010, de 14 de maig, del Consell, pel qual s'autoritza la implantació d'ensenyaments universitaris oficials de màster pel procediment abreviat a la Universitat de València-Estudi General. [2010/5617]  
La Llei Orgànica 6/2001, de 21 de desembre, d'Universitats, en l'article 37, estructura els ensenyaments universitaris oficials en tres cicles: grau, màster i doctorat, i en l'article 35 disposa que per a impartir estes ensenyances oficials i expedir els corresponents títols, amb validesa en tot el territori nacional, les universitats han de tindre l'autorització pertinent de la comunitat autònoma, segons el que disposa la seua legislació, i obtindre la verificació del Consell d'Universitats que l'oportú pla d'estudis s'ajusta a les directrius i condicions establides pel Govern.  
D'altra banda, la Resolució de 16 de juliol de 2008, de la Direcció General d'Universitats, del Ministeri d'Educació i Ciència, sobre diversos aspectes relatius a les ensenyances de màster i doctorat en la nova ordenació universitària, disposa, en l'apartat d), que, a partir del curs 2009-2010, tota l'oferta de màsters realitzada per les universitats espanyoles es farà d'acord amb el que establix el Reial Decret 1393/2007, de 29 d'octubre, i en conseqüència, hauran de sotmetre's al procés de verificació. No obstant això, establix una via procedimental extraordinària (procediment abreviat) dirigida a la verificació de màsters ja autoritzats i implantats d'acord amb l'ordenació continguda en el Reial Decret 56/2005, de 21 de gener, sempre que estos hagen obtingut prèviament un informe favorable de l'Agencia Nacional de Evaluación de la Calidad y Acreditación (ANECA) o de l'òrgan d'avaluació competent de la corresponent comunitat autònoma. El dit procediment es concreta en la Resolució de 28 d'octubre de 2008, de l'esmentada Direcció General d'Universitats.  
La Universitat de València-Estudi General ha sol·licitat autorització per a impartir els ensenyaments universitaris oficials de màster que es consignen en l'annex del present decret.  
El Consell Valencià d'Universitats i de Formació Superior va ser informat de la proposta d'implantació de les ensenyances en la seua reunió de 21 de juliol de 2009.  
El Consell d'Universitats ha verificat pel procediment abreviat els plans d'estudi dels ensenyaments universitaris oficials de màster que es consignen en l'annex del present decret, i que ja van obtindre en el seu moment autorització per a la seua implantació i posada en fun-cionament d'acord amb les disposicions del Reial Decret 56/2005, de 21 de gener, i l'Orde de 15 de setembre de 2005, de la Conselleria d'Empresa, Universitat i Ciència, per la qual s'establix el procediment d'autorització per a la implantació d'estudis universitaris de segon cicle conduents al títol de màster.   
Per tot això, de conformitat amb els articles 8.2 i 35.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril; l'article 3.3 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, les resolucions de 16 de juliol i de 28 d'octubre de 2008, de la Direcció General d'Universitats, del Ministeri d'Educació i Ciència, i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació i amb la deliberació prèvia del Consell, en la reunió del dia 14 de maig de 2010,  
DECRETE  
Article 1. Autorització d'ensenyances  
S'autoritza la Universitat de València-Estudi General per a implantar, en el curs 2009/2010, els ensenyaments universitaris oficials de màster que es consignen en l'annex del present decret.   
Article 2. Inscripció en el Registre i efectes  
De la present autorització s'informarà el Ministeri d'Educació, per tal que este eleve al Govern la proposta per a l'establiment del caràcter oficial dels títols i la seua inscripció en el Registro de Universidades, Centros y Títulos (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
Article 3. Procediment d'avaluació  
Els màsters autoritzats en el present decret se sotmetran a l'acreditació a què es referix l'article 24.2 del Reial Decret 1393/2007, de 29 d'octubre, en un termini de tres anys, en compte dels sis previstos per l'esmentat article, segons el que disposa l'apartat d) de la Resolució de 16 de juliol de 2008, de la Direcció General d'Universitats.  
Article 4. Expedició de títols  
Els títols universitaris seran expedits, en nom del rei, pel rector de la Universitat, d'acord amb el que establix la normativa vigent.  
DISPOSICIÓ ADDICIONAL  
Única. Facultats d'aplicació i execució  
Es faculta el conseller d'Educació per a l'aplicació i execució del present decret.  
València, 14 de maig de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN  
Annex  
Ensenyaments universitaris oficials de màster que s'autoritzen en el curs 2009-2010  
1. Màster universitari en Anàlisi del Rendiment Esportiu/Performance Analysis of Sport.  
2. Màster universitari en Gestió de Negocis Internacionals-Master in International Business Administration.  
3. Màster universitari en Història i Identitats Hispàniques en el Mediterrani Occidental (Segles xv-xix).  
Interuniversitari per les universitats de València-Estudi General, d'Alacant, Jaume I de Castelló i Università degli Studi di Cagliari.  
4. Màster universitari Internacional en Migracions/International Master in Migration Studies.  
Interuniversitari per la Universitat de València-Estudi General, Université Catholique de Lille (França) i University of Applied Sciences of Western Switzerland (Suïssa).   
5. Màster universitari en Nanociència i Nanotecnologia Molecular.  
Interuniversitari per la Universitat de València-Estudi General, Autònoma de Madrid, Alacant, Jaume I, Valladolid i Castella la Manxa.   
6. Màster universitari en Neurociència Cognitiva i Necessitats Educatives Especifiques.  
Interuniversitari per les universitats de La Laguna, València-Estudi General i Almeria.  
7. Màster universitari en Prevenció de Riscos Laborals.  
8. Màster universitari en Psicogerontologia.  
Interuniversitari per les universitats de Barcelona, Santiago de Compostel·la, València-Estudi General, Almeria i Salamanca.  
9. Màster universitari en Química Orgànica, Experimental i Industrial.  
Interuniversitari per la Universitat de València-Estudi General, Politècnica de València, Cardenal Herrera-CEU e Illes Balears.  
10. Màster universitari en Tècniques Experimentals en Química.  
11. Màster universitari en Ètica i Democràcia.  
Interuniversitari per les universitats de València-Estudi General i Jaume I de Castelló.